**En ud af seksten midtjyske kvinder klar til plastikkirurgi i 2016**

***Næsten seks procent af kvinder i Region Midtjylland overvejer at lægge sig under kniven for at ændre udseendet i løbet af 2016. Interessen for kosmetiske kirurgi er størst i storbyerne.***

Antallet af plastikoperationer er eksploderet siden årtusindskiftet. Hvad der blev set som ren futurisme tilbage i 1970’erne, er i dag en reel og accepteret løsning for personer, der er utilfredse med deres udseende. I en ny analyse foretaget af Voxmeter for Aleris-Hamlet Hospitaler svarer 5,9 procent af de adspurgte kvinder i Region Midtjylland, at de i løbet af 2016 enten overvejer eller har konkrete planer om at få foretaget for eksempel en brystforstørrende operation, et ansigtsløft eller en fedtsugning. Det svarer til, at hver sekstende kvinde går med tanker om at lade sig operere for at forskønne den fysiske fremtoning. Bo Jønsson er specialeansvarlig overlæge i plastikkirurgi ved Aleris-Hamlets Hospitaler i Aarhus og Herning, der er del af landets største udbyder af kosmetisk plastikkirurgi. Han mener, at den store interesse er udtryk for en generel holdningsændring i samfundet.

– *I dag er plastikkirurgi ikke længere tabuiseret. Vi oplever et større fokus på det naturlige look nu. For langt de fleste handler det ikke om at få de største bryster eller den flotteste modelkrop. Vi oplever en tendens til, at kvinderne blot gerne vil ligne sig selv for nogle år tilbage, så de kan forblive attraktive på jobmarkedet og i deres personlige relationer. Kvinderne gør det i høj grad for deres egen skyld, fordi kosmetisk kirurgi giver et boost til* selvværdet, siger Bo Jønsson.

**Størst efterspørgsel i byerne**

Midtjyske kvinders interesse for kosmetiske plastikoperationer ligger en anelse under landsgennemsnittet. Mens 5,1 procent af kvinderne overvejer at lægge sig under kniven, har én ud af 100 – eller hvad der svarer til 4500 kvinder - konkrete planer om en operation.

– *Vi oplever stigende interesse for kosmetisk kirurgi på alle vores hospitaler, og det er tydeligt, at efterspørgslen er størst i de store byer. Det kan blandt andet skyldes, at andelen af kvinder under 40 er større i byerne. Og de udgør et segment, som i større udstrækning end gennemsnittet benytter sig af plastikkirurgi*, siger Bo Jønsson.

Blandt de kosmetiske plastikoperationer er brystforstørrende operationer mest populære. Det skyldes ikke mindst, at muligheden for at forstørre brysterne med eget fedt suget fra lår eller mave har udvidet målgruppen til kvinder, der ønsker sig et mere natuligt udseende uden implantater. Brystløft, korrektion af øjenlåg og maveløft indtager henholdsvis anden-, tredje- og fjerdepladsen.

***Aleris-Hamlet Hospitaler*** *er – med mere end 40 specialer og afdelinger i Esbjerg, Herning, København, Aalborg og Aarhus – Danmarks største og bredest dækkende privathospital. Hospitalet udfører over 11.500 operationer hvert år.* [*www.aleris-hamlet.dk*](http://www.aleris-hamlet.dk)